ফের ভারতীয় সেনার উপর গুলিবর্ষণ! পাকিস্তানকে কী জবাব ভারতের?

ওয়েব ডেস্ক: আবারও সংঘর্ষবিরতি লঙ্ঘন (Ceasefire Violation) করল পাকিস্তান (Pakistan)। এবার জম্মু ও কাশ্মীরের (Jammu & Kashmir) লিপা উপত্যকায় (Leepa Valley) চলল গুলি। সূত্রের খবর, গত ২৬ ও ২৭ অক্টোবর রাতের নিয়ন্ত্রণরেখা (LoC) বরাবর গুলি চালায় পাকিস্তানি সেনা। ছোট আগ্নেয়াস্ত্র ও মর্টার শেল ব্যবহার করে ভারতীয় পোস্টগুলিকে লক্ষ্য করে হামলা চালানো হয় বলে খবর।

তবে পাকিস্তানের এই আচমকা গুলি চালনার জবাবে ভারতীয় সেনা যথাযথ প্রতিক্রিয়া জানিয়েছে বলে সেনা সূত্রে নিশ্চিত করা হয়েছে। এবার যেখানে অশান্তি ছড়িয়েছে সেই লিপা উপত্যকা সমুদ্রপৃষ্ঠ থেকে প্রায় ৯ কিলোমিটার উচ্চতায় অবস্থিত। উল্লেখযোগ্য বিষয় হল, দীর্ঘদিন ধরেই এটি পাকিস্তান অধিকৃত কাশ্মীরের দিক থেকে অনুপ্রবেশের একটি গুরুত্বপূর্ণ ঘাঁটি হিসেবে পরিচিত। তাই পাকিস্তান এই এলাকার শান্তি বিঘ্নিত করে ফের অনুপ্রবেশের চেষ্টা চালাতে পারে বলে আশঙ্কা করা হচ্ছে সেনার তরফে।

আরও পড়ুন: ফের বৈঠকে জয়শংকর-মার্কো রুবিও! হল একাধিক বিষয়ে আলোচনা

উল্লেখ্য, গত মে মাসে পাহেলগামের জঙ্গি হামলার পর ভারত ‘অপারেশন সিঁদুর’ শুরু করে। ওই অভিযানে ভারতীয় সেনা পাকিস্তানের গভীরে থাকা ন’টি জঙ্গি শিবির সম্পূর্ণ ধ্বংস করে দেয়। প্রতিরক্ষা মন্ত্রী রাজনাথ সিং জানান, এই অভিযানে ১০০-রও বেশি জঙ্গিকে নিকেশ করা হয় এবং লস্কর-ই-তইবা, জইশ-ই-মহম্মদ ও হিজবুল মুজাহিদিনের একাধিক ঘাঁটি ধ্বংস হয়।

তারপর থেকে সীমান্ত এলাকায় শান্তি বজায় ছিল। সেই সম্য তিন দিনের তীব্র সংঘর্ষের পর পাকিস্তান ভারতের সঙ্গে যুদ্ধবিরতির অনুরোধ জানায়। এর আগে অগাস্ট মাসে পুঞ্চ এলাকায় যুদ্ধবিরতি লঙ্ঘনের খবর ছড়ালেও, সেই সময় ভারতীয় সেনা তা নাকচ করে জানিয়েছিল যে, পুঞ্চ সেক্টরে কোনও যুদ্ধবিরতি লঙ্ঘনের ঘটনা ঘটেনি।